OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady k prijatiu rozhodnutia Európskeho parlamentu a Rady, ktorým sa zriaďuje viacročný program politiky rádiového frekvenčného spektra /* KOM/2012/03 v konečnom znení - 2010/0252 (COD) */





2010/0252 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu rozhodnutia Európskeho parlamentu a Rady, ktorým sa zriaďuje viacročný program politiky rádiového frekvenčného spektra 1. Chronológia Dátum predloženia návrhu Európskemu parlamentu a Rade [dokument KOM(2010) 471 v konečnom znení – 2010/0252 (COD)]: || 20. septembra 2010 Dátum stanoviska Európskeho hospodárskeho a sociálneho výboru: || 16. februára 2011 Dátum pozície Európskeho parlamentu v prvom čítaní: || 11. mája 2011 Dátum predloženia zmeneného a doplneného návrhu: || 11. mája 2011 SP(2011) 5858 Dátum prijatia pozície Rady: || 13. decembra 2011 2. Cieľ návrhu Komisie Navrhovaný program politiky rádiového frekvenčného spektra (RSPP) vychádzajúci z článku 114 ZFEÚ reaguje na výzvu Parlamentu a Rady uvedenú v článku 8a ods. 3 rámcovej smernice 2002/21/ES zmenenej a doplnenej smernicou 2009/140/ES predkladať legislatívne návrhy na zriadenie viacročných programov určujúcich politickú orientáciu a ciele strategického plánovania a harmonizácie využívania frekvenčného spektra. RSPP odzrkadľuje význam dostupnosti a efektívneho využívania frekvenčného spektra pre vnútorný trh s elektronickými komunikáciami a pre iné politické oblasti EÚ, akou je napríklad doprava, výskum, pozorovanie Zeme, navigačné satelitné systémy, ochrana životného prostredia a boj proti globálnemu otepľovaniu. RSPP tvorí súčasť programu Komisie Digitálna agenda pre Európu a prispieva k plneniu stratégie Európa 2020 pre inteligentný, udržateľný a inkluzívny rast, keďže frekvenčné spektrum zohráva kľúčovú úlohu z hľadiska digitálnej spoločnosti, rýchlych bezdrôtových služieb, oživenia hospodárstva, rastu, vysokokvalitných pracovných miest a dlhodobej konkurencieschopnosti EÚ. Akt o jednotnom trhu takisto vyzýva Parlament a Radu, aby návrh bezodkladne prijali. V rámci RSPP sa vytvorí proces na určenie toho, ako môže využívanie frekvenčného spektra prispievať k cieľom EÚ a optimalizovať sociálne, hospodárske a environmentálne prínosy. Vychádza zo zásad regulácie elektronických komunikácií EÚ a z rozhodnutia o rádiovom frekvenčnom spektre (č. 676/2002/ES), opätovne potvrdzuje zásady, ktoré sa majú uplatňovať na všetky druhy využívania frekvenčného spektra, stanovuje ciele pre iniciatívy EÚ a uvádza zoznam opatrení, ktoré sa majú začať realizovať. 3. Pripomienky k pozícii Rady Pozícia Rady v prvom čítaní je výsledkom kompromisu dosiahnutého po neformálnych rokovaniach medzi Radou, Európskym parlamentom a Komisiou, ktoré vyvrcholili na neformálnom zasadnutí trialógu 24. októbra 2011 a boli potvrdené výmenou listov medzi Komisiou, Radou a Parlamentom. Tento kompromis zahŕňa: · jasný záväzok dokončiť proces povoľovania pre už harmonizované frekvenčné spektrum (vrátane pásma 800 MHz) do 1. januára 2013, · spoľahlivý mechanizmus analýzy stavu využívania frekvenčného spektra založený na vykonávacích opatreniach Komisie, ako aj jednoznačné termíny na prijatie týchto opatrení, · explicitný cieľ vymedziť do roku 2015 aspoň 1 200 MHz frekvenčného spektra (na základe analýzy stavu jeho využívania pre bezdrôtové širokopásmové komunikácie, · záväzok preskúmať potrebu ďalšieho frekvenčného spektra pre bezdrôtové širokopásmové pripojenie na základe požiadaviek na kapacitu, · prostriedky zabezpečenia hospodárskej súťaže pri využívaní frekvenčného spektra, a to najmä v prípade služieb elektronickej komunikácie, · vypracovanie politických iniciatív pre kolektívne a spoločné využívanie frekvenčného spektra, · ustanovenie zamerané na posilnenie koordinácie EÚ v medzinárodných rokovaniach o frekvenčnom spektre, · záväzok vypracovať politické iniciatívy týkajúce sa požiadaviek na frekvenčné spektrum v iných sektoroch vnútorného trhu a politických oblastiach EÚ vrátane úspor energie, pozorovania a monitorovania Zeme, verejnej bezpečnosti a ochrany, bezdrôtových mikrofónov a internetu vecí. Komisia preto môže akceptovať pozíciu Rady, keďže odzrkadľuje dosiahnutý kompromis, a s prihliadnutím na význam tejto záležitosti, blížiace sa termíny stanovené v návrhu rozhodnutia a potrebu jeho rýchlej implementácie vyzýva Parlament, aby podobne v čo najkratšom možnom čase schválil pozíciu bez pozmeňujúcich a doplňujúcich návrhov. Komisia takisto poskytla tri vyhlásenia (pozri ďalej) k zápisnici zo zasadnutia Rady z 13. decembra 2011, v ktorých vysvetľuje svoje názory na určité osobitné ustanovenia. 4. Závery Komisia podporuje pozíciu Rady, pričom poskytla tri vyhlásenia uvedené ďalej, a vyzýva Parlament, aby schválil pozíciu Rady bez pozmeňujúcich a doplňujúcich návrhov v súlade s kompromisom dosiahnutým 24. októbra 2011, a to čo najskôr, aby sa umožnilo rýchle nadobudnutie účinnosti rozhodnutia. 5. Jednostranné vyhlásenia Komisie k zápisnici zo zasadnutia Rady z 13. decembra 2011 1) K vloženiu odkazu na RSPG v článku 9 ods. 2: „Komisia poznamenáva, že podľa článku 9 ods. 2 musí pred tým, ako v súvislosti s analýzou stavu prijme vykonávacie akty, v čo najväčšej miere prihliadať na stanoviská skupiny pre politiku rádiového frekvenčného spektra (RSPG). Komisia sa však domnieva, že v otázke vykonávacích aktov neexistujú iné procedurálne požiadavky než požiadavky ustanovené v článku 291 ZFEÚ. Skupinu RSPG Komisia vytvorila, aby využívala jej služby v oblasti poradenstva a odborných znalostí, čo bude aj naďalej robiť, keďže RSPG podľa nej plní dôležitú poradnú funkciu a poskytuje hodnotné vstupy týkajúce sa otázok politík, Komisia však s touto skupinou konzultuje, keď to ona uzná za potrebné.“ 2) K článku 10 ods. 1 v súvislosti s medzinárodnými rokovaniami: „Komisia potvrdzuje, že pojem ,právomoc členských štátov´ vykladá ako právomoc, ktorá nie je priznaná Európskej únii. Takisto pripomína, že zmluvy sú naďalej uplatniteľné v celom rozsahu vrátane článku 218 ods. 9 ZFEÚ v relevantných prípadoch.“ 3) K postupu prijímania vykonávacích aktov, pokiaľ ide o článok 13 ods. 2: Komisia zdôrazňuje, že systematické odvolávanie sa na článok 5 ods. 4 druhý pododsek písm. b) je v rozpore so znením a duchom nariadenia č. 182/2011. Odvolanie sa na toto ustanovenie musí vychádzať z konkrétnej potreby upustiť od základného pravidla, podľa ktorého Komisia môže prijať návrh vykonávacieho nariadenia v prípade, že sa nevydalo žiadne stanovisko. Vzhľadom na skutočnosť, že ide o výnimku zo všeobecného pravidla stanoveného v článku 5 ods. 4, odvolanie sa na druhý pododsek písm. b) nemožno jednoducho chápať ako ,právomoc zákonodarcu rozhodovať podľa vlastného uváženia´, ale musí sa vykladať reštriktívne, a preto musí byť odôvodnené.“ * * *